Document ID: 31998R2021

ΚΑΝΟΝΙΣΜΟΣ (ΕΚ) αριθ. 2021/98 ΤΗΣ ΕΠΙΤΡΟΠΗΣ της 23ης Σεπτεμβρίου 1998 για την τροποποίηση του κανονισμού (ΕΟΚ) αριθ. 1164/89 της Επιτροπής, για τις λεπτομέρειες εφαρμογής σχετικά με την ενίσχυση για το κλωστικό λινάρι και την κάνναβη
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1308/70 του Συμβουλίου, της 29ης Ιουνίου 1970, περί κοινής οργανώσεως αγοράς στον τομέα του λίνου και της καννάβεως (1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και από τον κανονισμό (ΕΚ) αριθ. 3290/94 (2), και ιδίως το άρθρο 2 παράγραφος 6,
Εκτιμώντας:
ότι στον κανονισμό (ΕΟΚ) αριθ. 1164/89 της Επιτροπής (3), όπως τροποποιήθηκε τελευταία από τον κανονισμό (ΕΚ) αριθ. 1517/98 (4), προβλέπονται, στο άρθρο 14, οι ακολουθητέες διαδικασίες για την επιλογή των οργανώσεων οι οποίες επιφορτίζονται με την εκτέλεση των ενεργειών προβολής/προώθησης στον τομέα του λιναριού και ότι, δεδομένης της σημασίας των μελετών αξιολόγησης γι' αυτές τις ενέργειες, χρειάζεται να διευκρινιστεί ότι οι ίδιες διαδικασίες εφαρμόζονται επίσης και για την επιλογή των οργανώσεων στις οποίες ανατίθενται αυτές οι μελέτες 7
ότι η κτηθείσα πείρα δείχνει ότι ορισμένες ενέργειες προβολής/προώθησης, για τις οποίες απαιτούνται εξειδικευμένες γνώσεις όσον αφορά τη χρησιμοποίηση των νημάτων λιναριού (στουπιών) και των προϊόντων που λαμβάνονται από αυτά, εμπίπτουν στο πλαίσιο των δραστηριοτήτων των επαγγελματικών ή διεπαγγελματικών οργανώσεων του τομέα του λιναριού και ότι, κατά συνέπεια, είναι σκόπιμο οι εν λόγω ενέργειες να αποτελούν αντικείμενο κοινοτικής επιχορήγησης, αντί να χρηματοδοτούνται σύμφωνα με τη διαδικασία των δημοσίων αγορών, εφόσον η Επιτροπή αναγνωρίζει τη χρησιμότητα αυτών των ενεργειών 7
ότι, ως συνέπεια των προαναφερομένων, χρειάζεται να τροποποιηθεί ο κανονισμός (ΕΟΚ) αριθ. 1164/89 7
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης για το λινάρι και την κάνναβη,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1164/89 τροποποιείται ως εξής:
1. Το άρθρο 14 αντικαθίσταται από το ακόλουθο κείμενο:
«Άρθρο 14
1. Με την επιφύλαξη της παραγράφου 2, οι ενέργειες που αναφέρονται στο άρθρο 2 παράγραφος 2 του κανονισμού (ΕΟΚ) αριθ. 1308/70 και περιλαμβάνονται στο λεπτομερές πρόγραμμα, καθώς επίσης και η αξιολόγηση των αποτελεσμάτων αυτών των ενεργειών, εκτελούνται με δημόσιες ή κλειστές προσκλήσεις για υποβολή προσφορών. Οι δημόσιες προσκλήσεις για υποβολή προσφορών δημοσιεύονται στην Επίσημη Εφημερίδα των Ευρωπαϊκών Κοινοτήτων.
2. Μεταξύ των ενεργειών που αναφέρονται στο άρθρο 2 παράγραφος 2 πρώτη περίπτωση του κανονισμού (ΕΟΚ) αριθ. 1308/70, οι ενέργειες των οποίων το πεδίο δράσης υπεισέρχεται στο πλαίσιο των δραστηριοτήτων των επαγγελματικών ή διεπαγγελματικών οργανώσεων του τομέα του λιναριού δύνανται να αποτελέσουν, κατόπιν σχετικής αιτήσεως αυτών των οργανώσεων, αντικείμενο κοινοτικής χορήγησης εφόσον η Επιτροπή αναγνωρίζει τη χρησιμότητα αυτών των ενεργειών.
Οι ενέργειες που προβλέπονται στο προηγούμενο εδάφιο είναι οι ενέργειες που αναφέρονται στην τεχνική ή εμπορική πληροφόρηση, καθώς και οι ενέργειες που αφορούν δημόσιες σχέσεις.»
2. Στο άρθρο 15 προστίθεται η ακόλουθη παράγραφος 3:
«3. Για την αξιολόγηση των αιτήσεων επιχορήγησης, η Επιτροπή λαμβάνει υπόψη την ποιότητα και το κόστος των προτεινομένων ενεργειών και των ενεργειών οι οποίες έχουν ήδη υλοποιηθεί ή βρίσκονται στο στάδιο υλοποίησής τους στον εν λόγω τομέα, καθώς επίσης και τα αποτελέσματα της αξιολόγησης των ενεργειών των προηγουμένων περιόδων. Μετά από την λήψη της απόφασης σχετικά με την χορήγηση των προαναφερομένων επιχορηγήσεων, η Επιτροπή συνάπτει συμβάσεις με τους δικαιούχους. Κατά τακτά χρονικά διαστήματα, πληροφορεί την επιτροπή διαχείρισης του λιναριού και της κάνναβης σχετικά με τις συμβάσεις που έχουν συναφθεί και με την πρόοδο των σχετικών ενεργειών.»
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Σεπτεμβρίου 1998.

Labels: 17
19
5
6